Wellington: Paartjie se branddood spook nog | Netwerk24
Wellington: Paartjie se branddood spook nog
Deur Christiaan Du Plessis 13 Junie 2018 05:57
Jacques en Sunita van Dyk.Foto: Argief
Meer as 'n jaar na die dood van 'n Wellingtonse egpaar wag hul familie en vriende steeds op antwoorde wat afsluiting kan bring.
"Ek het vir my ouers vertel dat ek die hele ding begrawe het, maar ek sal altyd na antwoorde soek," sê Reghard van Dyk oor die dood van sy broer Jacques (30) en skoonsuster Sunita (31) van Dyk.
Reghard sê hy weet nou nog nie wat die aand van 10 Mei gebeur het toe die egpaar se huis voor 03:00 die oggend aan die brand geslaan het nie.
Sunita se lyk is in 'n bad vol water in die badkamer gekry. Jacques het op die badkamervloer met Skollie, hul hond, gelê.
In 'n lykskouing is vasgestel dat klein beentjies in Sunita se nek gebreek is, maar dat sy aan rookinaseming dood is. Die oorsaak van Jacques se dood is nie bekend nie.
Sunita en Jacques van Dyk op hulle troudag.Foto: Facebook
Reghard het kort na die egpaar se dood 'n private speurder aangestel om die omstandighede rondom hul dood te ondersoek. Hy sê Sunita se selfoon is erg beskadig in die brand. Haar boodskappe die laaste agt dae voor haar dood kon daarom nie bekom word nie.
'n Aansoek is by die polisie ingedien om toegang tot dié boodskappe te kry.
Sunita was 'n onderwyseres by die Laerskool Paarl Gimnasium. Bewerings dat sy in 'n buite-egtelike verhouding met die skoolhoof, Danie le Roux, gewikkel was, is ten sterkste deur Le Roux en sy vrou, Eloise, ontken.
Danie het ná die egpaar se dood in 'n amptelike brief aan die ouers van die Laerskool Paarl Gimnasium geskryf dat hy en sy vrou op, " 'n persoonlike en emosionele vlak toegelaat het dat een van die personeellede te na aan ons kom".
Sers. Nolotiso Rwexana, polisiewoordvoerder, sê die geregtelike doodsondersoek is byna afgehandel.
Verklarings sal binnekort geneem word waarna die saak na die staatsaanklaer vir beslissing gestuur sal word.